Padda wat lyk soos slang maak ander bangDie Kongolese reuse-padda (foto a) het geleer om homself as die dodelike gaboenadder (foto b) voor te doen. Die Kongolese reuse-padda het geleer om homself as die dodelike gaboenadder voor te doen in ŉ poging om roofdiere die skrik op die lyf te jaag. Daar is vasgestel dat die padda van ŉ tegniek gebruik maak waar ’n skadelose spesie die voorkoms en gedrag van ’n giftige spesie naboots om roofdiere te verwar en hulself te beskerm. Die bevinding van die studie is in die vaktydskrif vir Natuurgeskiedenis gepubliseer. Navorsers het bevind dit is die eerste padda wat van mimiek gebruik maak om roofdiere te probeer vermy. Die Kongolese reuse-padda is omtrent die grootte van ŉ hand en is dus ŉ lekker peuselhappie vir talle roofdiere. Die dodelike gaboenadder het die langste tande en die meeste gif van alle slange, wat beteken daar is nie regtig roofdiere wat dié slang as ŉ prooi sien nie. Die padda en adder kom hoofsaaklik in die Demokratiese Republiek van die Kongo se reënwoude voor. Navorsers het opgemerk dat die padda dieselfde driehoekige vorm as die adder se kop het. Die kleurpatroon – twee donkerbruin kolle en ŉ donkerbruin streep – het ook sekere ooreenkomste getoon. Dit is verder vasgestel dat die padda sisgeluide, soortgelyk aan die adder, kan maak wanneer daar gevaar is. Hoewel die padda en die adder se kleur en vorm nie presies ooreenstem nie, blyk dit genoeg te wees vir roofdiere om liewer bang Jan as dooie Jan te wees.